**Όροι και Προϋποθέσεις συμμετοχής**

**Στον Πέμπτο Κύκλο του Προγράμματος Φιλοξενίας και Ενδυνάμωσης του Social Dynamo**

**Άρθρο 1: Στόχευση του Προγράμματος Φιλοξενίας και Ενδυνάμωσης**

Το Social Dynamo είναι μία πρωτοβουλία του Ιδρύματος Μποδοσάκη, σε συνεργασία με τον δήμο Αθηναίων (μέσω του συνΑθηνά), που στοχεύει στην ενδυνάμωση της κοινωνίας των πολιτών, με άξονες την επιμόρφωση, την επαγγελματική υποστήριξη και τη δικτύωση.

Το Πρόγραμμα Φιλοξενίας και Ενδυνάμωσης του Social Dynamo (εφεξής καλούμενο και ως «Πρόγραμμα») απευθύνεται σε οργανώσεις με νομική μορφή και σε άτυπες ομάδες της κοινωνίας των πολιτών που επιθυμούν να λάβουν υποστήριξη στα επόμενα στάδια της μη κερδοσκοπικής πρωτοβουλίας/οργάνωσής τους και στην μεγιστοποίηση του αντίκτυπού τους.

Συγκεκριμένα, σε κάθε οργάνωση / ομάδα της κοινωνίας των πολιτών που θα ενταχθεί στο Πρόγραμμα Φιλοξενίας και Ενδυνάμωσης του Social Dynamo θα παρέχεται δωρεάν, για 6 μήνες (με δυνατότητα παράτασης):

- ένας συνεργατικός χώρος (co-working space) στο Σεράφειο του δήμου Αθηναίων, το οποίο αποτελεί έναν κόμβο Αθλητισμού, Πολιτισμού και Καινοτομίας,

- επιμόρφωση, μέσω της συμμετοχής σε σεμινάρια και εργαστήρια που άπτονται της εσωτερικής εύρυθμης λειτουργίας μη κυβερνητικών οργανώσεων,

- επαγγελματική υποστήριξη, μέσω της υπηρεσίας mentoring και υπηρεσιών συμβουλευτικής από έμπειρους επαγγελματίες και

- ευκαιρίες δικτύωσης, μέσω συμμετοχής σε θεματικές εκδηλώσεις.

**Άρθρο 2: Επιλέξιμες Ομάδες και Οργανώσεις**

Επιλέξιμοι υποψήφιοι για συμμετοχή στο Πρόγραμμα είναι:

α) υφιστάμενα νομικά πρόσωπα μη κερδοσκοπικού χαρακτήρα με έδρα την Ελλάδα (σωματεία, ιδρύματα, σύλλογοι, ΑΜΚΕ κ.ο.κ.), καθώς και κοινωνικές συνεταιριστικές επιχειρήσεις με κοινωφελή δράση.

β) άτυπες ομάδες πολιτών με κοινωφελή δράση.

Δεν είναι επιλέξιμες οργανώσεις / ομάδες που εξαρτώνται από το Δημόσιο και από Ν.Π.Δ.Δ. και οργανώσεις / ομάδες που η δράση τους έχει θρησκευτικό ή πολιτικό χαρακτήρα.

Θεματική βαρύτητα στον Πέμπτο Κύκλο του Προγράμματος, θα δοθεί σε οργανώσεις και άτυπες ομάδες που δραστηριοποιούνται στον προσφυγικό/ μεταναστευτικό τομέα, παραχωρώντας κατά προσέγγιση 5 από τις συνολικά 15 θέσεις του προγράμματος σε αντίστοιχες πρωτοβουλίες. Ο σκοπός αυτής της θεματικής εξειδίκευσης ανά κύκλο λειτουργίας του Προγράμματος, είναι να ενθαρρύνεται η ενδυνάμωση δεξιοτήτων και η ανάδειξη πρωτοβουλιών από όλο το φάσμα δραστηριότητας του μη κερδοσκοπικού τομέα, όπως επίσης να προωθείται η πολυφωνία και οι διαθεματικές συνέργειες.

**Άρθρο 3: Διαδικασία επιλογής**

Η επιλογή των συμμετεχουσών στο πρόγραμμα οργανώσεων / ομάδων θα γίνεται μέσω ανοιχτών προσκλήσεων εκδήλωσης ενδιαφέροντος δύο (2) φορές τον χρόνο. Ο αριθμός των εκάστοτε οργανώσεων / ομάδων που θα συμμετέχουν στο πρόγραμμα, καθώς και η θεματική βαρύτητα βάσει της οποίας θα πριμοδοτείται συγκεκριμένος αριθμός θέσεων ανά είδος οργανώσεων, καθορίζεται με την εκάστοτε δημόσια πρόσκληση.

Οι υποψήφιοι πρέπει να υποβάλουν ηλεκτρονικά συμπληρωμένη την φόρμα της αίτησης και τα ακόλουθα δικαιολογητικά έγγραφα σε μορφή ηλεκτρονικού αρχείου.

α) Για τις οργανώσεις που έχουν νομική μορφή:

1. Καταστατικό - Συστατικό Έγγραφο και όλες τις τροποποιήσεις τους, νομίμως δημοσιευμένα.

2. Πιστοποιητικό Πρωτοδικείου / Ειρηνοδικείου / ΓΕΜΗ για εγγραφή - σύσταση - τροποποιήσεις.

3. Ορισμό νομίμων εκπροσώπων (Πρακτικό Διοικητικού Συμβουλίου ή Γενικής Συνέλευσης ή Καταστατικό).

4. Βεβαίωση έναρξης δραστηριότητας και τυχόν μεταβολές από την αρμόδια Δ.Ο.Υ. ή από τη σελίδα του taxisnet της οργάνωσης (εκτύπωση από τη σελίδα: α) Προσωποποιημένη Πληροφόρηση -> Στοιχεία Μητρώου και β) Προσωποποιημένη Πληροφόρηση -> Στοιχεία Επιχείρησης).

Σε περίπτωση έλλειψης οιουδήποτε δικαιολογητικού εγγράφου θα πρέπει να αποστέλλεται ηλεκτρονικά στη διεύθυνση [socialdynamo@bodossaki.gr](mailto:socialdynamo@bodossaki.gr) υπεύθυνη δήλωση που αιτιολογεί την έλλειψη.

β) Για τις άτυπες ομάδες:

1. Κοινή δήλωση των μελών που συγκροτούν την ομάδα, βάσει του υποδείγματος που αναφέρεται στην Δημόσια Πρόσκληση (Δήλωση συγκρότησης άτυπης ομάδας).

2. Φωτοαντίγραφα των Α.Δ.Τ. ή άλλως διαβατηρίων των μελών της ομάδας.

Η αξιολόγηση των εμπρόθεσμων αιτήσεων θα γίνει από Επιτροπή Επιλογής, η οποία θα αποτελείται από στελέχη του Ιδρύματος Μποδοσάκη και του δήμου Αθηναίων. Τα στάδια αξιολόγησης έχουν ως ακολούθως:

1ο Στάδιο: Οι αιτήσεις θα εξετάζονται ως προς την επιλεξιμότητα των υποψηφίων οργανώσεων / ομάδων και την πληρότητα των δικαιολογητικών.

2ο Στάδιο: Οι αιτήσεις θα αξιολογούνται από Επιτροπή Επιλογής, με βάση τα κριτήρια αξιολόγησης, τα οποία είναι τα ακόλουθα:

1. Η ποιότητα και η δυνατότητα επίτευξης των στόχων, όπως αναγράφονται στην αίτηση της υποψηφίου.

2. Ο δυνητικός κοινωνικός αντίκτυπος της δράσης της υποψηφίου.

3. Η καινοτομία της δράσης της υποψηφίου.

4. Η δυνατότητα της υποψηφίου να αποκομίσει σημαντικά οφέλη από το Πρόγραμμα Φιλοξενίας και Ενδυνάμωσης

5. Ο βαθμός δέσμευσης της υποψηφίου στο Πρόγραμμα.

Παράλληλα με τα άνω κριτήρια, θα πριμοδοτηθούν οργανώσεις και άτυπες ομάδες που δραστηριοποιούνται στον προσφυγικό/μεταναστευτικό τομέα, στο πλαίσιο της θεματικής βαρύτητας που δίνεται στον Πέμπτο Κύκλο του Προγράμματος Φιλοξενίας και Ενδυνάμωσης, βάσει της οποίας κατά προσέγγιση 5 θέσεις θα παραχωρηθούν σε αντίστοιχες πρωτοβουλίες.

3ο Στάδιο: Η Επιτροπή Επιλογής δύναται να καλέσει εκπροσώπους των υποψηφίων σε συνέντευξη.

4ο Στάδιο: Μετά την ολοκλήρωση των συνεντεύξεων η Επιτροπή θα προβεί στην επιλογή των οργανώσεων / ομάδων και θα γνωστοποιηθούν τα αποτελέσματα στις επιλεγείσες για συμμετοχή στο πρόγραμμα οργανώσεις / ομάδες.

Δεν προβλέπεται διαδικασία ενστάσεων και δεν δημοσιοποιούνται οι αξιολογήσεις των αιτήσεων.

Διευκρινίσεις για την αξιολόγηση αιτήσεων θα δίδονται κατόπιν εγγράφου αιτήσεως της αντιστοίχου υποψηφίας.

5ο Στάδιο: Υπογραφή σύμβασης συμμετοχής στο Πρόγραμμα.

**Άρθρο 4: Παρεχόμενες Υπηρεσίες από το SocialDynamo**

Οι παρεχόμενες υπηρεσίες είναι οι εξής:

α) Φυσικός τόπος Φιλοξενίας και Ενδυνάμωσης (συνεργατικός χώρος).

Σε κάθε οργάνωση / ομάδα της κοινωνίας των πολιτών που θα ενταχθεί στο Πρόγραμμα Φιλοξενίας και Ενδυνάμωσης του Social Dynamo (εφεξής «συμμετέχουσα» ή «φιλοξενούμενη» ομάδα) θα παρέχεται δωρεάν η χρήση του συνεργατικού χώρου (co-working space) του Social Dynamo και ενός ξεχωριστού χώρου για συναντήσεις (ανάλογα με τη διαθεσιμότητά του) στο Σεράφειο του δήμου Αθηναίων. Οι ώρες λειτουργίας του συνεργατικού χώρου είναι 09:00’ έως 20:00’.

Ο συνεργατικός αυτός χώρος προσφέρει στις φιλοξενούμενες ομάδες πρόσβαση στο διαδίκτυο και δυνατότητα εκτυπωτικών εργασιών.

Ο συνεργατικός χώρος του Social Dynamo, ανάλογα με τη διαθεσιμότητά του, προσφέρεται κατά τη διάρκεια των ωρών λειτουργίας του και για εκδηλώσεις των φιλοξενούμενων ομάδων και εξωτερικών φορέων / συνεργατών, καθώς και άλλων οργανώσεων και ομάδων της κοινωνίας των πολιτών, εφόσον οι εκδηλώσεις αυτές πληρούν τα εξής κριτήρια:

- έχουν επιμορφωτικό χαρακτήρα ή/και εξυπηρετούν σκοπούς δικτύωσης και συνεργασίας ανάμεσα σε οργανώσεις/άτυπες ομάδες.

- δεν έχουν εμπορικό, θρησκευτικό ή πολιτικό χαρακτήρα.

- υπόκεινται στον κανονισμό λειτουργίας του συνεργατικού χώρου του Social Dynamo (βλ. Παράρτημα 1).

β) Διαδικτυακός τόπος (ηλεκτρονικό portal – news hub):

Το Social Dynamo έχει τον δικό του ιστότοπο, ο οποίος διασυνδέεται με:

 Την πλατφόρμα ηλεκτρονικής επιμόρφωσης που αναπτύχθηκε στο πλαίσιο του Προγράμματος Ενδυνάμωσης ΜΚΟ των EEA Grants και

 Το συνΑθηνά του δήμου Αθηναίων.

γ) Δραστηριότητες ενδυνάμωσης:

Οι φιλοξενούμενες ομάδες υποστηρίζονται από ένα ολοκληρωμένο πακέτο δραστηριοτήτων ενδυνάμωσης ικανοτήτων (capacity building), με άξονες την επιμόρφωση, την επαγγελματική υποστήριξη και τη δικτύωση (περιγράφονται αναλυτικά στο Παράρτημα 2).

Η στήριξη αυτή είναι ευέλικτη και περιλαμβάνει ένα μικρό αριθμό υποχρεωτικών δραστηριοτήτων ενδυνάμωσης και μία σειρά προαιρετικών πρόσθετων δραστηριοτήτων και υπηρεσιών.

Οι δραστηριότητες αυτές παρέχονται από το Ίδρυμα Μποδοσάκη και από το πλούσιο δίκτυο συνεργατών διαφόρων ειδικοτήτων του Social Dynamo, που μεταδίδουν διεθνείς και εγχώριες καλές πρακτικές στις οργανώσεις και ομάδες. Οι δραστηριότητες ενδυνάμωσης παρέχονται στο συνεργατικό χώρο του Social Dynamo και σε χρόνο που ορίζεται από το Ίδρυμα Μποδοσάκη.

**Άρθρο 5: Υποχρεώσεις και δικαιώματα των συμμετεχόντων στο Πρόγραμμα**

α) Κάθε συμμετέχουσα στο Πρόγραμμα ομάδα έχει την υποχρέωση να παρίσταται στον συνεργατικό χώρο του Social Dynamo τουλάχιστον τρεις (3) φορές την εβδομάδα και να συμμετέχει στις υποχρεωτικές δραστηριότητες ενδυνάμωσης (Βλ. Παράρτημα 2), τουλάχιστον για έξι (6) μήνες.

β) Η συμμετέχουσα στο Πρόγραμμα ομάδα θα ορίσει – δηλώσει έως πέντε (5) μέλη της που θα κάνουν χρήση του συνεργατικού χώρου και θα συμμετέχουν στις υποχρεωτικές δραστηριότητες ενδυνάμωσης. Στις προαιρετικές πρόσθετες δραστηριότητες και υπηρεσίες του Social Dynamo μπορούν να συμμετέχουν οποιαδήποτε μέλη της ομάδας , ανάλογα με τη διαθεσιμότητα θέσεων.

γ) Η συμμετέχουσα στο Πρόγραμμα ομάδα υποχρεούται να ορίσει ένα μέλος της ως Υπεύθυνο Επικοινωνίας με το Social Dynamo. Ο / Η Υπεύθυνος Επικοινωνίας θα αποστέλλει στη διαχειρίστρια του Προγράμματος το σχέδιο δράσης και ανάπτυξης της ομάδας σε συνεργασία με τον μέντορά της και το επικαιροποιημένο σχετικό αρχείο μετά από κάθε συνάντηση μαζί του.

δ) Η συμμετέχουσα στο Πρόγραμμα ομάδα συμφωνεί να ακολουθήσει το χρονοδιάγραμμα και τους στόχους της, όπως αυτά αποτυπώνονται στην αίτηση συμμετοχής της, κατόπιν οριστικοποίησής τους σε συνεργασία με το Social Dynamo. Η φιλοξενούμενη ομάδα οφείλει να ενημερώνει εγγράφως

και έγκαιρα τη Διαχειρίστρια του Προγράμματος, για τις δραστηριότητες που θα αναλάβει στον συνεργατικό χώρο.

ε) Αποδοχή του όρου «Φιλοξενία» του Προγράμματος:

Η φιλοξενούμενη ομάδα δεν δύναται να χρησιμοποιήσει και να δηλώσει ως έδρα της τον χώρο του Social Dynamo. Η φιλοξενούμενη ομάδα μπορεί, όμως, να ανακοινώνει την ένταξη - συμμετοχή της στο Πρόγραμμα Social Dynamo για λόγους προβολής της.

στ) Η φιλοξενούμενη ομάδα οφείλει να μνημονεύει στον ιστότοπό της τη συμμετοχή της στο Πρόγραμμα Φιλοξενίας και Ενδυνάμωσης του Social Dynamo του Ιδρύματος Μποδοσάκη και να αναρτήσει το λογότυπο του Social Dynamo, μέσω του οποίου θα παραπέμπει στον ιστότοπο αυτού ([www.socialdynamo.gr](http://www.socialdynamo.gr)).

ζ) Η φιλοξενούμενη ομάδα υποχρεούται να τηρεί τους όρους συμμετοχής και τον κανονισμό λειτουργίας του χώρου Φιλοξενίας και Ενδυνάμωσης (Βλ. Παράρτημα 1).

η) Τήρηση όρων εμπιστευτικότητας, σεβασμός προσωπικών δεδομένων και πνευματικών δικαιωμάτων:

Η φιλοξενούμενη ομάδα αναλαμβάνει την υποχρέωση να μην παραβιάζει με δικές της ενέργειες ή παραλείψεις, είτε μέσω ενεργειών ή παραλείψεων τρίτων που συνδέονται με αυτήν, τα δικαιώματα της εμπιστευτικότητας, της προστασίας προσωπικών δεδομένων, της πνευματικής ιδιοκτησίας του Ιδρύματος Μποδοσάκη, του δήμου Αθηναίων και όλων των σχετιζόμενων συνεργατών, επί του επιμορφωτικού υλικού, των κοινωφελών σχεδίων, των ιδεών, των πρωτοβουλιών, καθώς και των δράσεων άλλων φιλοξενουμένων ομάδων.

θ) Συγκατάθεση για τήρηση και χρήση προσωπικών δεδομένων και εμφάνιση σε οπτικοακουστικό υλικό:

Τα δηλωμένα μέλη της κάθε ομάδας θα παρέχουν με ρητή ατομική τους δήλωση στο Ίδρυμα Μποδοσάκη τη συγκατάθεσή τους για τήρηση και επεξεργασία των προσωπικών τους δεδομένων, όπως αυτά αναφέρονται στην αίτηση συμμετοχής της φιλοξενούμενης ομάδας στο Πρόγραμμα, τα οποία θα χρησιμοποιηθούν αποκλειστικά για τη δημιουργία αρχείου του Προγράμματος, και τη συγκατάθεσή τους για την κοινοποίηση των στοιχείων επικοινωνίας τους, όπως αυτά αναφέρονται στην αίτηση συμμετοχής στο πρόγραμμα, στα μέλη των υπόλοιπων φιλοξενούμενων ομάδων, για λόγους δικτύωσης.

Τα δηλωμένα μέλη της κάθε φιλοξενούμενης ομάδας συναινούν επίσης στη χρήση οπτικοακουστικού υλικού στο οποίο απεικονίζονται, για λόγους προβολής του Προγράμματος.

ι) Καλόπιστη συμπεριφορά της φιλοξενούμενης ομάδας – ευθύνη για ζημίες:

Η φιλοξενούμενη ομάδα αναλαμβάνει την ευθύνη να ενεργεί καλόπιστα και να τηρεί τον κανονισμό λειτουργίας του Social Dynamo, να επιδεικνύει συνεργατικό και εποικοδομητικό πνεύμα και να καταβάλει κάθε προσπάθεια για την πραγματοποίηση του δικού της σκοπού συμμετοχής και των σκοπών του Social Dynamo.

Η φιλοξενούμενη ομάδα είναι υπεύθυνη έναντι του Ιδρύματος Μποδοσάκη για κάθε ζημία που προκαλεί υπαιτίως.

ια) Υποχρέωση ενημέρωσης:

Η φιλοξενούμενη ομάδα οφείλει να ενημερώσει το Social Dynamo σε περίπτωση που συστήσει οργάνωση για την υλοποίηση της ιδέας και των στόχων της, αποστέλλοντας ταυτόχρονα τα συστατικά της έγγραφα. Οφείλει επίσης να διοικεί και να διαχειρίζεται την οργάνωση που θα συστήσει σύμφωνα με το νόμο και με τις αρχές και τους κανόνες της χρηστής διοίκησης και λιτής διαχείρισης, της διαφάνειας και της λογοδοσίας, για την εξασφάλιση της μέγιστης κοινωφελούς αποτελεσματικότητας του έργου της.

ιβ) Αποποίηση ευθύνης για απόψεις οργανώσεων / ομάδων:

Οι απόψεις που θα διατυπωθούν σε οποιοδήποτε μέσο, έγγραφο και ηλεκτρονικό, από τις συμμετέχουσες οργανώσεις/ομάδες στο Πρόγραμμα Ενδυνάμωσης και Φιλοξενίας αντιπροσωπεύουν τις απόψεις της έκαστης οργάνωσης ή τις προσωπικές απόψεις των μελών αυτής

και σε καμία περίπτωση δεν αντιπροσωπεύουν ή εκφράζουν την θέση του Social Dynamo του Ιδρύματος Μποδοσάκη και του δήμου Αθηναίων.

Ως εκ τούτου το Ίδρυμα Μποδοσάκη και ο δήμος Αθηναίων δεν φέρουν καμία ευθύνη για τις δηλώσεις, την γνώμη και τις απόψεις των συμμετεχουσών στο Πρόγραμμα οργανώσεων/ομάδων.

**Άρθρο 6: Χρηματικό βραβείο Social Dynamo**

Το χρηματικό βραβείο του Social Dynamo προσφέρεται από το Ίδρυμα Μποδοσάκη για να επιβραβεύσει την πρόοδο των οργανώσεων και των άτυπων ομάδων της Κοινωνίας των Πολιτών που συμμετέχουν στο Πρόγραμμα Φιλοξενίας και Ενδυνάμωσης του Social Dynamo και να υποστηρίξει την περαιτέρω οργανωσιακή τους ανάπτυξη.

Επιλέξιμες υποψήφιοι για το χρηματικό Βραβείο του Social Dynamo είναι οι οργανώσεις που συμμετέχουν στον Πέμπτο Κύκλο του προγράμματος Φιλοξενίας και Ενδυνάμωσης του Social Dynamo και έχουν νομική μορφή.

Η οργάνωση/οργανώσεις που θα επιλεγούν θα λάβουν ως βραβείο επιχορήγηση ύψους έως €2.500 από το Ίδρυμα Μποδοσάκη για την υλοποίηση δράσεων που θα συμβάλουν στην περαιτέρω ανάπτυξή της.

Η εκδήλωση ενδιαφέροντος γίνεται με την υποβολή ηλεκτρονικής αίτησης εντός του χρονικού πλαισίου που ορίζεται από την ομάδα του Social Dynamo.

Οι αιτήσεις αξιολογούνται από επιτροπή συγκροτούμενη από εκπροσώπους του Ιδρύματος Μποδοσάκη και του συνΑθηνά, σύμφωνα με τα ακόλουθα κριτήρια:

1) Την πρόοδο που σημειώνει η οργάνωση όσον αφορά την οργανωσιακή της ανάπτυξη κατά τη διάρκεια της συμμετοχής της στον Πέμπτο κύκλο του προγράμματος Φιλοξενίας και Ενδυνάμωσης του Social Dynamo, λαμβάνοντας υπόψη:

- την αυτοαξιολόγηση της προόδου της οργάνωσης,

- την αξιολόγηση και τα σχόλια του μέντορα που θα αναλάβει την καθοδήγηση / υποστήριξη της οργάνωσης στο πλαίσιο του Πέμπτου κύκλου του Προγράμματος Φιλοξενίας και Ενδυνάμωσης του Social Dynamo.

2) Τη συμμετοχή - συμβολή της οργάνωσης / ομάδας στην κοινότητα του Social Dynamo, η οποία αποτυπώνεται με δείκτες, όπως η συμμετοχή της σε εκδηλώσεις του Social Dynamo, η παρουσία της στον συνεργατικό χώρο, οι συνεργασίες με άλλες φιλοξενούμενες οργανώσεις / ομάδες, η διαδικτυακή προβολή της κοινότητας του Social Dynamo.

3) Τον δυνητικό αντίκτυπο της επιχορήγησης στην περαιτέρω ανάπτυξη της οργάνωσης, βάσει του σχεδίου χρήσης της επιχορήγησης, όπως θα περιγράφεται στην αίτηση.

**Άρθρο 7: Διακοπή, Λήξη και ανανέωση της συμμετοχής στο Πρόγραμμα Φιλοξενίας και Ενδυνάμωσης**

Η φιλοξενία και η παροχή υποστήριξης ολοκληρώνονται στο πέρας των έξι (6) μηνών. Η φιλοξενούμενη ομάδα έχει το δικαίωμα, πριν τη λήξη της αρχικής διάρκειας συμμετοχής της, να ζητήσει παράταση συμμετοχής στο Πρόγραμμα για τους επόμενους έξι (6) μήνες. Η αίτηση θα εξετάζεται από την Επιτροπή Επιλογής, η οποία θα αποφασίζει κατά την κρίση της. Η φιλοξενούμενη ομάδα δεν θα θεωρήσει υπεύθυνο το Social Dynamo, την Επιτροπή Επιλογής ή τον συνεργαζόμενο μέντορα για οποιαδήποτε τυχόν ζημία επέλθει σε αυτήν από την απόφαση της Επιτροπής σχετικά με την παράταση της συμμετοχής της στο Πρόγραμμα Φιλοξενίας και Ενδυνάμωσης.

Η διαδικασία αυτή μπορεί να επαναλαμβάνεται στο τέλος κάθε επόμενου εξαμήνου Φιλοξενίας και Ενδυνάμωσης, εφόσον η φιλοξενούμενη ομάδα επιθυμεί παράταση της φιλοξενίας της.

Σε περίπτωση παράβασης των υποχρεώσεων της φιλοξενούμενης ομάδας, όπως αυτές περιγράφονται στην σύμβαση συμμετοχής της στο Πρόγραμμα και στους παρόντες όρους, το Ίδρυμα Μποδοσάκη δικαιούται να διακόψει προσωρινά ή μόνιμα τη συμμετοχή της φιλοξενούμενης ομάδας στο Πρόγραμμα. Επιπλέον, η φιλοξενούμενη ομάδα οφείλει να απέχει από κάθε ενέργεια δυσφημιστική για το Social Dynamo ή το Ίδρυμα Μποδοσάκη, τις άλλες φιλοξενούμενες ομάδες και κάθε άλλο φυσικό ή νομικό πρόσωπο που σχετίζεται ή συνεργάζεται με το Social Dynamo.

**Παράρτημα 1: Κανονισμός λειτουργίας συνεργατικού χώρου του Social Dynamo**

Οι φιλοξενούμενες ομάδες οφείλουν να διασφαλίζουν την καλή λειτουργία του χώρου, κατόπιν συνεννόησης με τη Διαχειρίστρια του Προγράμματος.

Οφείλουν να σέβονται τις υπόλοιπες φιλοξενούμενες ομάδες και αναλαμβάνουν την ευθύνη να διατηρούν καλές συνθήκες εργασίας και υψηλής παραγωγικότητας. Η συνεργασία και η αλληλοϋποστήριξη ενθαρρύνονται, πάντα με σεβασμό στην ιδιωτικότητα.

Κάθε συμμετέχουσα στο Πρόγραμμα ομάδα θα ορίσει έως πέντε (5) μέλη της που θα κάνουν χρήση του συνεργατικού χώρου.

Α) Υποχρεώσεις

Η είσοδος στον χώρο προϋποθέτει την υπογραφή κάθε μέλους των φιλοξενούμενων ομάδων σε σχετική φόρμα καταγραφής παρουσιών και την επιβεβαίωση της ταυτότητάς του. Επίσης, τα μέλη των φιλοξενούμενων ομάδων και οι λοιποί επισκέπτες, οφείλουν να επιβεβαιώσουν την ταυτότητά τους στην υποδοχή-γραμματεία στον ισόγειο χώρο του Σεραφείου συγκροτήματος, εφόσον αυτό τους ζητηθεί για λόγους ασφαλείας.

Οι φιλοξενούμενες ομάδες οφείλουν να διατηρούν με δική τους ευθύνη τα γραφεία τους και όλους τους κοινόχρηστους χώρους του Social Dynamo και του Σεράφειου (συμπεριλαμβανομένης της κοινόχρηστης κουζίνας του 2ου ορόφου) καθαρούς.

Οφείλουν να κάνουν καλή χρήση των χώρων του Social Dynamo και του Σεράφειου και να μην προκαλούν φθορές στα έπιπλα και τον εξοπλισμό τους.

Η φύλαξη των προσωπικών αντικειμένων των φιλοξενούμενων ομάδων είναι δική τους ευθύνη. Το Ίδρυμα Μποδοσάκη και ο δήμος Αθηναίων δεν αναλαμβάνουν καμία ευθύνη για τυχόν απώλεια προσωπικών ειδών.

Οι φιλοξενούμενες ομάδες οφείλουν να διατηρούν το επίπεδο θορύβου χαμηλό.

Β) Δικαιώματα

Κατόπιν συνεννόησης και έγκρισης από τη Διαχειρίστρια του Προγράμματος, οι φιλοξενούμενες ομάδες δικαιούνται να κάνουν χρήση:

- Του πολυμηχανήματος εκτύπωσης / σάρωσης / φωτοτύπησης. Η χρήση τους θα είναι ισότιμη, ενώ σε περίπτωση ανάγκης μεμονωμένης εκτεταμένης χρήσης, απαιτείται έγκαιρη ενημέρωση και έγκριση από τη Διαχειρίστρια του Προγράμματος.

- Των ηλεκτρικών συσκευών του συνεργατικού χώρου.

- Του μεμονωμένου χώρου συναντήσεων, εφόσον επιθυμούν να προγραμματίσουν συναντήσεις με εξωτερικούς συνεργάτες τους.

* Τα αναλώσιμα παρέχονται δωρεάν από το Ίδρυμα Μποδοσάκη σε εύλογα πλαίσια.

**Παράρτημα 2: Περιγραφή των δραστηριοτήτων ενδυνάμωσης των φιλοξενούμενων ομάδων**

Το Πρόγραμμα Φιλοξενίας και Ενδυνάμωσης του Social Dynamo απευθύνεται σε οργανώσεις με νομική μορφή και σε άτυπες ομάδες της κοινωνίας των πολιτών που επιθυμούν να λάβουν υποστήριξη στα επόμενα στάδια της μη κερδοσκοπικής πρωτοβουλίας/οργάνωσής τους και στην μεγιστοποίηση του αντίκτυπού τους.

α) Οι υποχρεωτικές δραστηριότητες ενδυνάμωσης είναι οι ακόλουθες:

i) Συμμετοχή σε μία διαδικασία χαρτογράφησης των δεξιοτήτων της ομάδας στην αρχή αλλά και στο τέλος της περιόδου φιλοξενίας της, ώστε να καταγράφεται η πρόοδός της.

ii) Ανάπτυξη σχεδίου δράσης για τον προσδιορισμό συγκεκριμένων στόχων για την οργανωτική ανάπτυξη της ομάδας.

iii) Συνεργασία με ένα μέντορα, ο οποίος θα πραγματοποιήσει τουλάχιστον τέσσερις (4) συναντήσεις με τη φιλοξενούμενη ομάδα. Η υπηρεσία mentoring υποστηρίζει τις ομάδες με γνώμονα την επίτευξη των στόχων τους, δίνοντάς τους την ευκαιρία να αποκτήσουν νέα επαγγελματική γνώση και δεξιότητες από έμπειρους επαγγελματίες σε μια ευρεία γκάμα ειδικοτήτων. Ως μέντορες, οι συγκεκριμένοι επαγγελματίες μοιράζονται τη γνώση και τις δεξιότητές τους με τις ομάδες, με σκοπό την ενδυνάμωσή τους ώστε να πετύχουν τους συγκεκριμένους στόχους που οι ίδιες έχουν εντοπίσει ως προτεραιότητες.

Κάθε φιλοξενούμενη ομάδα θα προγραμματίζει από κοινού με τον μέντορα που της έχει ορισθεί, τη συνεργασία τους και θα ενημερώνει την Διαχειρίστρια του Προγράμματος για την πρόοδό της, με την χρήση έντυπης φόρμας, μετά από κάθε συνάντηση.

iv) Συμμετοχή σε μία βασική επιμόρφωση που αποτελείται από 4 εργαστήρια των 16 ωρών συνολικά, για θέματα:

 ηγεσίας,

 στρατηγικής,

 διαχείρισης,

 οικονομικής βιωσιμότητας των οργανώσεων.

β) Οι προαιρετικές δραστηριότητες και υπηρεσίες ενδυνάμωσης περιλαμβάνουν τα ακόλουθα:

i) Συμμετοχή σε ένα ευρύ φάσμα επιμορφωτικών δραστηριοτήτων. Μεταξύ άλλων, οι επιμορφωτικές ενότητες περιλαμβάνουν τις εξής θεματικές:

 Θέματα στρατηγικής και στοχοθεσίας,

 Θέματα διοίκησης και διαχείρισης

 Εθελοντισμό και διαχείριση ανθρώπινου δυναμικού,

 Τεχνικές εξεύρεσης πόρων,

 Επικοινωνία και μάρκετινγκ,

 Αξιολόγηση και μέτρηση αντίκτυπου.

ii) Χρήση πλατφόρμας e-learning, η οποία προσφέρει πρόσβαση σε επιμορφωτικό υλικό, βιντεοσκοπημένα σεμινάρια και βιβλιοθήκη με χρήσιμες πηγές πληροφοριών.

iii) Πρόσβαση σε συμβουλευτική υποστήριξη. Το Social Dynamo παρέχει συμβουλευτική σε ένα ευρύ φάσμα θεματικών, στο πλαίσιο της οποίας εμπειρογνώμονες είναι διαθέσιμοι συγκεκριμένες μέρες και ώρες κάθε μήνα και υποδέχονται κατόπιν ραντεβού ομάδες και οργανώσεις που θέλουν να τους απευθύνουν ερωτήματα στο πεδίο ειδικότητάς τους. Μεταξύ άλλων, οι συμβουλευτικές υπηρεσίες αφορούν νομικά θέματα, θέματα λογιστικά και φοροτεχνικά, και θέματα επικοινωνιακής πολιτικής.

iv) Πρόσβαση σε εξατομικευμένο coaching στο πλαίσιο του προγράμματος Solidarity Coaching που προσφέρεται με την ευγενική υποστήριξη του Ελληνικού Συνδέσμου Coaching. Tο Solidarity Coaching είναι ένα εξατομικευμένο πρόγραμμα executive coaching για ένα μέλος της διοίκησης του οργανισμού σε έναν από τους παρακάτω τομείς: βελτίωση ατομικής απόδοσης, ανάπτυξη ηγεσίας, μετάβαση/προαγωγή σε υψηλότερη θέση, βελτίωση προσωπικών δεξιοτήτων (π.χ. επικοινωνία, διαπραγματευτικές ικανότητες, διαπροσωπικές σχέσεις), διαχείριση θεμάτων στον χώρο εργασίας. Tο πρόγραμμα  προσφέρεται από εθελοντές, έμπειρους coaches που είναι μέλη του Ελληνικού Συνδέσμου Coaching.

v) Ευκαιρίες δικτύωσης. Η δικτύωση θα επιτυγχάνεται αφενός μέσω της συνύπαρξης διαφορετικών ομάδων στον ίδιο χώρο και της επαφής - συνεργασίας των φιλοξενούμενων ομάδων με τους μέντορες, και αφετέρου μέσω εκδηλώσεων, όπως σεμινάρια, εργαστήρια, ημερίδες και διαλέξεις, στις οποίες θα προσκαλούνται οργανώσεις και φορείς της κοινωνίας των πολιτών, επιχειρήσεις που επιθυμούν να αναπτύξουν συνεργασίες με οργανώσεις της κοινωνίας των πολιτών, πιθανοί χρηματοδότες, εκπαιδευτικοί και δημόσιοι φορείς, για την ανταλλαγή γνώσης και καλών πρακτικών. Η δικτύωση επίσης εξασφαλίζεται μέσω μηνιαίων δραστηριοτήτων community building ανάμεσα στα μέλη των φιλοξενούμενων ομάδων.

Ενδεικτικό Χρονοδιάγραμμα των δραστηριοτήτων ενδυνάμωσης (2019)

|  |  |  |  |  |  |  |
| --- | --- | --- | --- | --- | --- | --- |
|  | Οκτ | Νοέ | Δεκ | Ιαν | Φεβ | Μάρ |
| Α΄χαρτογράφηση ικανοτήτων |  |  |  |  |  |  |
| Βασική επιμόρφωση |  |  |  |  |  |  |
| Mentoring |  |  |  |  |  |  |
| Λοιπές επιμορφωτικές δραστηριότητες |  |  |  |  |  |  |
| Πλατφόρμα e-learning |  |  |  |  |  |  |
| Συμβουλευτική |  |  |  |  |  |  |
| Ευκαιρίες δικτύωσης |  |  |  |  |  |  |
| Β’ Χαρτογράφηση ικανοτήτων |  |  |  |  |  |  |
| Αξιολόγηση |  |  |  |  |  |  |